Formanden for organisationen Bæredygtigt Landbrug er hovedperson i den første retssag om overtrædelse af den omdiskuterede lov om randzoner. Politiets sag mod Flemming Fuglede Jørgensen skal behandles af Retten i Hjørring 31. oktober, oplyser han. - Jeg glæder mig til at bevise, at det, det offentlige laver, ikke er i orden, siger den tydeligt kampberedte godsejer. I sagen har Nordjyllands Politi forlangt en bøde på ikke under 10.000 kroner, fordi Jørgensen ikke har etableret randzoner på 10 meter ved udyrkede bræmmer ved vandløb. Men myndighedernes kort var misvisende. Jammerbugt Kommune har ifølge Flemming Fuglede Jørgensen ved en efterfølgende kontrol konstateret, at kortet for 90 procents vedkommende var fejlagtigt. - Loven om randzoner er juridisk forkert og også fagligt forkert, siger han. Han og andre landmænd mener, at der er tale om ekspropriation i strid med grundloven. Landbruget har gentagne gange protesteret mod loven, og nu føres opgøret altså også i en bødesag. - De skal få kamp til stregen, lover Flemming Fuglede Jørgensen. Han ser indgrebet mod landmændene som tegn på et overkontrolleret samfund. - Der må være nogen, der tør sige nej, siger han. Ifølge anklageskriftet skal han i strid med loven have bearbejdet et samlet markareal på 4,71 hektar. Til retsmødet er også indkaldt en embedsmand fra NaturErhvervstyrelsen. På grund af de mange protester og store administrative vanskeligheder blev loven i sommer ændret, så det samlede areal er halveret til 25.000 hektar. Situationen er nu temmelig mudret både for landmænd og myndigheder, og Bæredygtigt Landbrug har derfor en opfordring til politiet: - Den eneste anstændige løsning er at frafalde alle de sager, der har været rejst efter den gamle lov, siger direktør Bjarne Nigaard. Sommerens lovændring har i øvrigt udløst en skarp protest fra Danmarks Naturfredningsforening. - Det er en falliterklæring for dansk miljøpolitik, lød det i foråret. - Det er en fuldbyrdet skandale, at Danmark ikke er i stand til at beskytte sit miljø og sin natur, fastslog foreningens formand, Ella Maria Bisschop-Larsen.

Referat:
De skal få kamp til stregen, lover formanden for Bæredygtigt Landbrug, der som den første stilles for retten